52. schôdza NR SR - 14.deň - A. dopoludnia
Dátum: 2026-06-15
Poslanec: Hanuliaková, Jana 
Druh vystúpenia: Vystúpenie v rozprave

Kolegyne, kolegovia. Ja začnem hneď, musím reagovať na pána Šimka, lebo ja normálne, že žasnem, že sa pán Šimko nehanbí vysloviť slová, že kanalizácia a vodovod. Ja normálne žasnem po tom, čo sme tu minulý týždeň riešili aj na výbore. A vy viete, aká je situácia aj na východnom Slovensku. Najvyšší kontrolný úrad tu za posledné roky predložil niekoľko správ. Aká vážna tá situácia je. A vy sa nehanbíte vystúpiť, že vy bojujete za vodovody a kanalizácie na východnom Slovensku. Vy, čo ste sem, keď sme tu mali zákon k vodovodom a, pardon, keď tu mal pán minister zákon k vodovodom a kanalizáciám, tak ste sa nehanbili cez nejaké lobingové tlaky, lobistické tlaky, ktoré ste tam dali, pozmeňovací návrh, ktorý mal opäť len pomôcť k tomu, aby peniaze nekončili vo vodovodoch a kanalizáciách, ale aby končili tam, kde nemajú končiť. Keď sme tu mali s kolegom návrh zákona k vodovodom a kanalizáciám, ktorý priamo reflektoval na správy Najvyššieho kontrolného úradu. Prečo ste ho teda nepodporili? Prečo si ho neprevezmete? Prečo sem teda naozaj neprídete s krokmi, ktoré by pomohli tým ľuďom na východnom Slovensku? A tuto prázdnymi slovami vo faktickej sa tu idete nejako píšiť, čo vy chcete urobiť pre vodovody a kanalizácie. Keby sme tu 2 a 1/2 roka nesedeli a nevideli to, čo tu robíte, tak možno by som vám uverila. Ale naozaj toto je strašne trápne. Fakt, že až trápne a mne je to až ľúto, lebo opýtajte sa kolegu Cecha, ktorý je vo výbore pre verejnú správu a regionálny rozvoj. Ja som ich tam doslova prosila aj kolegov zo SMER-u, pána Záhorčáka. Tu som sa dozvedela tento týždeň, že pán Faič je nejaká šedá eminencia pána Fica. Tak som ich prosila, robte niečo alebo mi povedzte, čo mám ja urobiť, za kým mám ísť. Vám je to úplne, že úplne jedno. Úplne vám je táto krajina ukradnutá. A vodovody, kanalizácie, to je, že napriek tomu, že to by mala byť prvá vec, na ktorú sme tu dostali aj peniaze z Európskej únie, ktorú by už dnes mali mať všetci vybudovanú, vodovod a kanalizácie. My tu máme dnes 1,5 milióna ľudí bez kanalizácie a 0,5 milióna ľudí bez pitnej vody. Tak vy sa nehanbíte ešte povedať niečo o vodovodoch a kanalizáciách. Však robte, no tak, prosím vás, prihláste sa do faktickej a povedzte mi, čo ste urobili pre vodovody a kanalizácie za posledných 2,5 roka. Tu, keď kamarátka kupovala tuto kúsok dom v Rakúsku a pýtala sa maklérky novostavbu, že či je dom pripojený na vodovod a kanalizáciu. A tá na ňu pozerala, že či je normálna, že však to, čo je za otázka, že to sú tak neviem, asi 50 rokov dozadu mohli byť. A nie, u nás to je normálne, že reálna vec na Slovensku. Že idete si kupovať nehnuteľnosť alebo pozemok a pýtate sa, či tam je dotiahnutý vodovod a kanalizácia. A ďalšia vec, ktorú normálne, že to je obžaloba vlád Roberta Fica, táto správa. To si dovolím a pán predseda Danko má tú drzosť kolegovi, ktorý ju má položenú na stole, ktorý má teda 50 x 50 cm, keď ju tam má zasunutú, tak on povie, že má ju dať preč. Správu Najvyššieho kontrolného úradu, ktorú by ste si tu mali čítať každý deň jak bibliu, večer by ste si ju mali čítať a pozrieť sa, čo tá správa za roky 2004 až 2025 prináša a toto je to, o čom by sme sa mali, toto by pomohlo našim samosprávam. Presne tieto zistenia, ktoré tu sú v tejto správe. A toto odporúčam aj novinárom, aby sa na to pozreli a o tomto sa rozprávajme. Keď chceme Slovensko niekam posunúť, o tomto sa rozprávajme, na čo prišiel Najvyšší kontrolný úrad, aké obrovské pochybenia sa tu robia v čerpaní, vám je to zase opäť jedno. My sme tu prvýkrát v tomto parlamente. Čo ste tu urobili za 2 a 1/2 roka, okrem teda zákona o verejnom obstarávaní, ktorý priniesol nejaké zmeny, aby sa naozaj lepšie čerpali eurofondy na Slovensku. Kto z vás si tú správu prečítal? Tak ja by som vás poprosila, aby ste na septembrovú schôdzu, tuto aj títo dvaja kolegovia, ktorí tu sú dnes zo strany SMER, z najsilnejšej strany, aby si ju prečítali a máte inšpiráciu, čo treba urobiť. A ja dúfam teda, že keď tu z vás nikto nesedí, že chodíte po tých obciach a pýtate sa starostov, čo potrebujú. A ja si dovolím z tej aj tej správy aj prečítať. Príklady podvodov identifikovaných na Slovensku. Verejné obstarávanie a manipulácia tendra, nástenkový tender, kauza pivovaru. Ide o milióny eur. Poľnohospodárske dotácie a korupcia. To presne vieme, aký obrovský problém je Poľnohospodárska platobná agentúra. Kauza Dobytkár, audit Poľnohospodárskej platobnej agentúry. Nezrovnalosti v priamych platbách. Manipulácia strojov a zariadení, nadhodnocovanie cien. No poľnohospodárske sklady a infraštruktúra, podvody cez Slovenskú inovačnú a energetickú agentúru. A presne tu máte aj prehľad zistení, kde sa viete dočítať, čo treba zmeniť, čo treba zlepšiť, aby sme lepšie čerpali eurofondy. Takže nie, že predsedajúci bude hovoriť, že aby si kolega schoval pod stôl. Áno, však vy to nechcete. Cez Slovenskú inovačnú a energetickú agentúru. A presne tu máte aj prehľad zistení, kde sa viete dočítať, čo treba zmeniť, čo treba zlepšiť, aby sme lepšie čerpali eurofondy. Takže nie, že predsedajúci bude hovoriť, aby si to kolega schoval pod stôl. Áno, však vy to nechcete vidieť, lebo toto je obžaloba vlád Roberta Fica. Jeho troch vlád táto správa NKÚ. Ja rozumiem, že vy to nechcete vidieť, ale toto si treba čítať, milí kolegovia. A aby som sa vrátila teda ešte priamo k tomu návrhu, čo sa týka toho predĺženia, najmä päťročného, na päť rokov starostom, tak poviem len jednu vec, že mne je veľmi ľúto, ja som to spomínala aj prvýkrát, keď som vystupovala k tomuto zákonu, že pravidelne na výjazdových rokovaniach vlády Roberta Fica vidíme, že rozdáva milióny eur, naozaj milióny eur našim samosprávam. A tieto vládne dotácie sú pravidelné. My sme na to s kolegom Marekom Lackovičom upozorňovali viackrát, asi po každom zasadnutí vlády sme si robili tie dáta, že sú poskytované najmä samosprávam, ktoré majú správne stranícke tričko, a sú teda veľmi nesystémové a naozaj veľmi netransparentné. Ale zase to len ukazuje na to, akým spôsobom rozmýšľa a funguje táto vláda a akým spôsobom rozmýšľali a fungovali vždy vlády Roberta Fica. A toto je znova len obžaloba vlád Roberta Fica, že samosprávy musia čakať na nejaké vládne dotácie. Doslova naťahovať ruku, aby si mohli vybudovať osvetlenie na cintoríne alebo spraviť 500 m chodníka. To kam sme dopracovali, že potrebujeme takýmto spôsobom naozaj podplácať doslova tých starostov, aby čakali na vládne dotácie alebo na to, že je nejaké výjazdové rokovanie vlády a tam premiér rozdáva veľmi netransparentným spôsobom proste financie, ktoré sú nás všetkých. Prečo má mať, tak ako to uviedol kolega, identická obec, veľkostne skoro rovnaká, desaťnásobok toho, čo dostane druhá? Ako môže toto fungovať? Veď to už, keď sa človek zamyslí, musí vidieť, ako zmýšľa Robert Fico, ako zmýšľa táto vláda. Lebo to naozaj nie je normálne, aby sme takýmto spôsobom fungovali. A to nie je o tom, že ja naozaj tým našim samosprávam nedoprajem, lebo sama to vidím, bývam v obci. My za 17 rokov naša obec nie je schopná vybudovať z vlastných peňazí 500 m cesty, kde sú proste nejaké novostavby. Z vlastných peňazí to nedokáže vybudovať. A keď to má robiť z európskych, tak o tom by sme mohli tiež tu rozprávať veľa, akým spôsobom sú európske zdroje ohrozované dnes vládou Roberta Fica. Čiže namiesto toho, aby sme tu riešili naozaj systémové zmeny, aby samosprávy nemuseli čakať na nejaké vládne dotácie, tak sem prichádzate len s takýmito doslova hlúposťami na predĺženie funkčného obdobia. Ja normálne žasnem, keď tu pán Sloboda rozpráva o tom, že my sme sa pýtali starostov, preboha, však keď sa opýtam tu hocikoho poslanca: „Chceš tu byť o rok navyše?“ Tak nie. Povedzte určite, že nie. Čo to je za argument pre Boha živého, aby sme argumentovali tým, že ja som sa pýtal starostov? Veď dnes tu máme prieskum, ktorý sa pýtal občanov Slovenska. A tí jasne povedali, že nechcú, aby sa predlžovalo funkčné obdobie samosprávam. Ale dnes tu už bolo XY vecí povedaných od mojich kolegov. Naozaj dĺžka funkčného obdobia je to posledné, skutočne posledné, čo dnes naše samosprávy trápi. Sú to teda najmä nefunkčné procesy a je to najmä veľký počet malých samospráv, ktoré tu máme. Máme 1855 obcí, ktoré majú menej ako 1000 obyvateľov. To by sme mali riešiť. To, že malé obce spotrebúvajú časť toho príjmu len na to, aby vôbec fungovali, aby zaplatili jedného – dvoch zamestnancov, aby zaplatili energie. Tam sa nedá o žiadnom rozvoji ani len hovoriť. A potom to teda dopadne tak, že musia čakať s natiahnutou rukou, že pán veľký Robert Fico príde a dá im 2000, 5000, 10 000 € na chodník. A rovnako, prekvapuje ma teda, no vlastne neprekvapuje ma to, že s identickým návrhom prišla aj strana SNS. Teda oni chcú, aby sa tých päť rokov aplikovalo aj tu na parlament, ale rovnako vidíme, že strana SNS rovnako absolútne žiadny záujem o naše samosprávy a o regióny za 2,5 roka neukázala. A ja by som sa naozaj veľmi hanbila, veľmi by som sa hanbila, kolegovia z koalície, keby mám ísť potom na nejaký výjazd alebo niekam do regiónov a rozprávam sa s tými starostami a jediné, čo im ponúkam, je teda rok navyše. To už je naozaj dosť trápne. Ale je to len opäť ďalšia ukážka lajdáctva tejto koalície. Tak ako som spomínala, že tu neexistuje žiadna odborná diskusia, absolútne žiadna. Ja za 2,5 roka, z čoho som najviac sklamaná, je to, že na výbore neexistuje žiadna odborná diskusia. Ja som naozaj čakala, keď som sem išla, sa 10 rokov, vyše 10 rokov venujem samospráve. Ja som čakala, že tu sa budeme baviť o tom, čo treba zlepšiť, čo treba zefektívniť, ako priniesť ľuďom lepšie služby, bez ohľadu na to, či žijú v obci, ktorá má 50 obyvateľov, alebo či žijú v meste. To som čakala, že sa budeme rozprávať presne o takýchto správach, ktoré nám sem chodia na desiatky, naozaj, že to sú výborné správy, výborné kontroly, ktoré nám presne ukazujú, čo treba zlepšiť. Ja som za 2,5 roka nevidela jeden návrh, že by ste sa inšpirovali tým, aby ste priniesli niečo, čo vám odporúča Najvyšší kontrolný úrad. Ja tomu skutočne nerozumiem. Pre mňa to je úplne iný svet, ako vy rozmýšľate. Nie, vy sem potom sa doslova dotrepete s návrhom na päť rokov. A je to jednoducho tak, lebo vy tým samosprávam nemáte čo ponúknuť. A ja by som naozaj odporúčala ľuďom, nech sa presne na túto vašu prácu pozrú a podľa toho sa rozhodujú aj v komunálnych voľbách, akým spôsobom vy reálne tu pracujete. A spomínal to tu aj kolega. Veď máme už za sebou za posledné 2 roky desiatky výjazdov, a teda my skutočne počujeme to, čo nám tí starostovia rozprávajú. To, že sú zahltení byrokraciou, že čakajú naozaj mesiace na povolenia, že čakajú na podpisy zmlúv, že čakajú mesiace na rozhodnutia, na kontrolu verejných obstarávaní, že nemajú stabilné financovanie. A to vlastne potom z toho vyplýva aj to, že tým ľuďom presne chýbajú vodovody, kanalizácie, nemajú cesty, mosty, nemajú peniaze na kvalitné sociálne služby, ktoré naozaj dnes, si povedzme, že malé samosprávy majú obrovský problém v poskytovaní sociálnych služieb, a je to presne tá cieľovka, ktorej vy ponúkate 13. dôchodky, a potom ten dôchodca môže ísť tak akurát do kostola v takej malej obci. A to je jediná jeho kultúrna alebo nejaké vyžitie, lebo tie obce nemajú naozaj na nič, a môže ísť po rozbitej ceste a vy si ho kúpite týmto 13. dôchodkom. Namiesto toho, aby ste zabezpečili kvalitné sociálne služby, aby tí starí ľudia naozaj žili v takej starobe, akú si zaslúžia. Aby si mohli dovoliť ísť na nejaký výlet, aby mohli ísť na kultúrne podujatie. Aby jednoducho vedeli naozaj si tú starobu užiť. A ten 13. dôchodok ich žiaľ nezachráni. Ja chápem, že možno na prvý pohľad to môže pôsobiť ako možnože dobrý nápad pre vás alebo teda ako možnože nejaká nevýznamná zmena, však ponúknime teda aspoň niečo, keď už nič, ale skutočne, že ten jeden rok navyše podľa mňa zohráva dosť dôležitú úlohu, pretože ak tam máte starostu, ktorý jednoducho zlyháva v mnohých veciach, tak aj ten rok navyše je obrovský problém. A dobrý starosta, ktorý má výsledky, ktorý má projekty, si vie obhájiť svoju prácu. Máme tu znova niekoľko príkladov, kedy si vie obhájiť ten mandát a presvedčiť ľudí a úplne mu na to stačia štyri roky vo funkcii. A podľa mňa naozaj, že štyri roky nie sú náhoda. Dnes väčšina krajín Európskej únie má štvorročné obdobie a štyri roky sú skutočne dosť dlhé obdobie na to, aby teda schopný starosta alebo primátor dokázal ukázať výsledky, aby pripravil projekty, aby ich rozbehol a naozaj priniesol konkrétne zlepšenia pre svojich obyvateľov v obci a v meste. A ak je na strane procesov ten problém, tak vždy má nástroje na to, aby to tým obyvateľom vysvetlil. Má možnosť zvolať verejné zhromaždenie, má možnosť komunikovať naozaj v dnešnej dobe rôznymi spôsobmi, aby ľuďom presne pomenoval, v čom je problém, prečo jednoducho tie veci nefungujú tak, ako by mali. A dnes je naozaj dôležité, ak ten starosta má tú víziu, že tie štyri roky skutočne stačia na to, aby presvedčil tých občanov a aby si zaslúžil aj pokračovať. A nie počet rokov je dôležitý, ale to, aby sme tu my v parlamente tie procesy zlepšovali a snažili sa tou legislatívou tie veci zlepšovať a naozaj, že netreba sa vyhovárať, treba jednoducho robiť a pracovať. A to je ďalšia vec, že ja vidím tú produktivitu práce tu a ja sa už vôbec nečudujem, že naša krajina po troch vládach Roberta Fica je tam, kde je. Keď takto pracovali poslanci koalície za vládu Roberta Fica, ktorí tu sedeli aj predtým, tak sa absolútne nečudujem, že sme, kde sme. V rôznych oblastiach, v každej jednej. Ja to tu opakujem už milióntykrát. Kam sa pozriete, tam je problém. Tu sa naozaj nikde nereformovalo. My sme desiatky rokov, či v školstve, v zdravotníctve, v oblasti polície, životného prostredia, samosprávy, všade problémy, všade problémy. Nikde nevidieť naozaj reálny posun, že týmto sa môžeme skutočne chváliť, že toto je niečo, kde sme sa posunuli. Dalo by sa naozaj… Ja som rada, že Marek tu ináč spravil takú celú históriu toho všetkého, ani nebudem už opakovať tie zákony, ktoré tu boli, aj čo všetko sme my robili. Aj sme tu predkladali viacero uznesení, viacero zákonov, ktoré by reálne mali vplyv na to, aby sa zlepšili veci a aj, opakujem znova, s kolegom Michalom Sabom sa naozaj posledné roky veľmi intenzívne venujeme vodovodom a kanalizáciám, ktoré sú – a to sa nám opakuje na každom jednom výjazde, od ľudí počujeme alebo od starostov – to je naozaj téma, ktorá je každý jeden výjazd na stole. Voda, kanál, voda, kanál, voda, kanál. Tak odporúčam vám, kolegovia: voda, kanál, voda, kanál – s tým zaspávajte a v septembri čakám nejaký dobrý návrh, ktorý reálne pomôže. Máte tu správy Najvyššieho kontrolného úradu, opakujem to. Máte tu mnohé procesné veci, ktoré treba zlepšovať, čiže dávam vám to ako veľmi dobrú ponuku. My vám radi aj náš zákon posunieme, kľudne si ho zoberte, inšpirujte sa ním, zlepšite veci a príďte sem v septembri s vlastným návrhom, ktorý reálne pomôže našim obciam a ktorý reálne pomôže ľuďom, ktorí žijú na Slovensku. A to bude niečo, čo budeme určite aj my s kolegami podporovať, ak sem takýto návrh príde, ale teda vidíme, že zatiaľ reálne vaša práca v návrhoch, ktoré by skutočne zlepšili ľuďom život, tu žiaľ nevidíme. No. Dobre, ja si myslím, že sme toho povedali viac ako dosť. Už len teda čakám na tie vaše dobré návrhy, ktoré by mohli prísť v septembri a ja dúfam, že na toto sa tu nenájde ani ústavná väčšina, aby tento návrh prešiel, lebo bol by to naozaj krok zlým smerom. A teda dúfam, že tento návrh nebude podporený. Ďakujem. Tam bol.